xml version="1.0" encoding="UTF-8"?


Europos Sąjungos C 287/2018


| | | |
| --- | --- | --- |
| | | ISSN 1977-0960 |
| Europos Sąjungos oficialusis leidinys | | C 287 |
| European flag | | |
| Leidimas lietuvių kalba | Informacija ir pranešimai | 61 metai 2018m. rugpjūčio 14d. |

---

| | | |
| --- | --- | --- |
| Turinys | | Puslapis |
| | IV   Pranešimai | |
| | EUROPOS SĄJUNGOS INSTITUCIJŲ, ĮSTAIGŲ IR ORGANŲ PRANEŠIMAI | |
| | Europos Parlamentas | |
| 2018/C 287/01 | [LIX COSAC plenarinis posėdis 2018 m. birželio 17–19 d., Sofija. LIX COSAC pranešimas](http://publications.europa.eu/resource/uriserv/OJ.C_.2018.287.01.0001.01.LIT.xhtml) | [1](#C_2018287LT.01000101.doc) |

---

| | |
| --- | --- |
| LT | |

---

IV Pranešimai

EUROPOS SĄJUNGOS INSTITUCIJŲ, ĮSTAIGŲ IR ORGANŲ PRANEŠIMAI

Europos Parlamentas

| | | | |
| --- | --- | --- | --- |
| 14.8.2018 | LT | Europos Sąjungos oficialusis leidinys | C 287/1 |

---

LIX COSAC PLENARINIS POSĖDIS

2018 m. birželio 17–19 d., Sofija.

LIX COSAC PRANEŠIMAS

(2018/C 287/01)

1.   ES ŠALIŲ PARLAMENTAI IR PILIEČIAI

| | | |
| --- | --- | --- |
| | 1.1. | Europos reikalų komitetų konferencija (COSAC) atkreipia dėmesį į labai svarbų nacionalinių parlamentų vaidmenį užtikrinant Europos Sąjungos veikimą ir didelę svarbą teikia geram jų bendradarbiavimui su Europos Parlamentu. Nacionaliniai parlamentai, kaip Europos Sąjungos piliečių atstovai, atlieka itin svarbų vaidmenį priartinant Europos darbotvarkę prie žmonių ir užtikrinant sprendimų priėmimo proceso veiksmingumą. |

| | | |
| --- | --- | --- |
| | 1.2. | COSAC atkreipia dėmesį į politinio švietimo ir aktyvaus piliečių dalyvavimo politiniame gyvenime, visų pirma regioninio, nacionalinio ir Europos lygmenų rinkimuose, svarbą. Nacionaliniai parlamentai ir Europos Parlamentas skatina visus Europos Sąjungos piliečius visais lygmenimis naudotis savo demokratinėmis teisėmis, įskaitant būtinybę per būsimus Europos Parlamento rinkimus, kurie vyks 2019 m. gegužės 23–26 d., naudotis savo balsavimo teise. |

2.   SUBSIDIARUMAS IR PROPORCINGUMAS

| | | |
| --- | --- | --- |
| | 2.1. | COSAC palankiai vertina Subsidiarumo, proporcingumo ir veikimo mažiau, bet efektyviau darbo grupės veiklos rezultatus ir ragina visus suinteresuotuosius subjektus ir toliau stengtis siekti, kad subsidiarumo ir proporcingumo principai Sąjungoje būtų geriau taikomi. Atsižvelgdama į tai, kad nacionaliniai parlamentai aktyviai dalyvavo 2018 m. kovo 26 d. COSAC darbo grupės posėdyje, ir į raštiškus jų pasiūlymus, kurie buvo teikiami per visą Bulgarijos pirmininkavimo Tarybai laikotarpį, COSAC skatina parlamentų delegacijas ir toliau dalyvauti būsimose diskusijose šiuo klausimu. |

| | | |
| --- | --- | --- |
| | 2.2. | COSAC ragina iš anksto konsultuotis su nacionaliniais parlamentais, t. y. pačioje ES sprendimų priėmimo proceso pradžioje, kad Europos žmonės galėtų daugiau įsitraukti ir geriau suprastų Sąjungos strategijas ir būsimus reglamentus. |

| | | |
| --- | --- | --- |
| | 2.3. | Nors apskritai taikant išankstinio įspėjimo dėl subsidiarumo principo nesilaikymo mechanizmą nacionaliniams parlamentams suteikiama puiki galimybė pareikšti savo nuomonę, vis dar esama aspektų, kurie galėtų ir turėtų būti pagerinti nekeičiant Sutarčių, kaip pažymėta LIV ir LV COSAC pranešimuose. |

| | | |
| --- | --- | --- |
| | 2.4. | Konkrečiau kalbant, COSAC dar kartą ragina Europos Komisiją apsvarstyti galimybę tam tikriems laikotarpiams netaikyti Sutartyse nustatyto aštuonių savaičių termino, taikomo subsidiarumo principo taikymo patikrai, – taip, kaip dabartiniame susitarime numatyta šio termino netaikyti rugpjūčio mėn. Laikotarpis, kuriam šis terminas turėtų būti netaikomas, galėtų būti atostogos nuo gruodžio mėn. vidurio iki Naujųjų metų, kaip pasiūlyta LIV ir LV COSAC pranešimuose, taip pat kiti darbo pertraukų laikotarpiai, kurie galėtų būti išsamiau aptariami. Be to, reikėtų išsamiau nagrinėti galimus aštuonių savaičių termino pratęsimo būdus siekiant šį terminą pratęsti iki 12 savaičių. |

| | | |
| --- | --- | --- |
| | 2.5. | Pripažindama kiekvieno parlamento ir (arba) kiekvienų rūmų teisę susikurti subsidiarumo principo taikymo tikrinimo procesą, COSAC ragina nacionalinius parlamentus glaudžiau bendradarbiauti ir geriau koordinuoti veiksmus, kad jų pastangų rezultatai būtų kuo geresni. |

| | | |
| --- | --- | --- |
| | 2.6. | COSAC pabrėžia, kad svarbu tobulinti nacionalinių parlamentų atliekamą savo Vyriausybių veiklos patikrą ir stiprinti demokratines ES piliečių teises, ir pažymi, jog reikia siekti, kad Tarybos sprendimų priėmimo procesas būtų skaidresnis. COSAC skatina nacionalines parlamentų delegacijas kartu su atitinkamomis Vyriausybėmis spręsti ES, visų pirma Tarybos, skaidrumo problemą atsižvelgiant į savo nacionalinę konstitucinę sistemą ir praktiką. |

| | | |
| --- | --- | --- |
| | 2.7. | Nurodydama LVIII COSAC plenarinio posėdžio pranešimo 2.8 dalį dėl skaidrumo problemos, COSAC ragina Tarybą ir susijusias institucijas toliau papunkčiui svarstyti atsakymus dėl pasiūlymų, kuriuos ES institucijoms atsiuntė 26 nacionaliniai parlamentai ir (arba) rūmai, taip ES lygmeniu užtikrinant, kad teisėkūros procedūra priimamų aktų svarstymas būtų atviresnis. |

| | | |
| --- | --- | --- |
| | 2.8. | COSAC ragina Europos Komisiją gerinti savo atsakymų į nacionalinių parlamentų pastabas kokybę ir laiku pateikti aiškius atsakymus dėl jų prieštaravimų. COSAC dar kartą ragina Europos Komisiją reaguoti į nacionalinių parlamentų pagrįstas nuomones ne vėliau kaip per aštuonias savaites nuo subsidiarumo principo taikymo patikros termino pabaigos. Reikėtų atsižvelgti į šio pranešimo 2 straipsnio 3 dalyje nurodytus laikotarpius. |

| | | |
| --- | --- | --- |
| | 2.9. | Tikimasi, kad teisėkūros institucijos labiau atsižvelgs į nacionalinių parlamentų išreikštas nuomones, turint omenyje tai, kad jie aktyviai prisideda prie gero Sąjungos veikimo, kaip nurodyta Europos Sąjungos sutarties 12 straipsnyje. |

| | | |
| --- | --- | --- |
| | 2.10. | COSAC ragina Europos Komisiją savo pasiūlymų dėl teisėkūros procedūra priimamo akto aiškinamuosiuose memorandumuose pateikti geresnių poveikio vertinimų, kad galėtų tinkamai pagrįsti šiuos pasiūlymus. COSAC taip pat ragina Komisiją ne tik nagrinėti subsidiarumo principą, bet ir tiksliau apibrėžti savo teisinio pagrindo pasirinkimą ir savo požiūrį į proporcingumo principą. |

| | | |
| --- | --- | --- |
| | 2.11. | COSAC primena savo ankstesniuose pranešimuose pateiktus pasiūlymus dėl „žaliosios kortelės“ mechanizmo nustatymo plėtojant intensyvesnį dialogą, per kurį Europos Komisijai galėtų būti pateikta pasiūlymų inicijuoti teisės aktus, taip pat iš dalies keisti ir panaikinti galiojančius ES teisės aktus, ir ragina nacionalinius parlamentus ir toliau nagrinėti galimybes ateityje pasinaudoti „žaliosios kortelės“ iniciatyvomis. |

| | | |
| --- | --- | --- |
| | 2.12. | COSAC ragina geriau išnaudoti esamus nacionalinių parlamentų ir ES institucijų politinio dialogo mechanizmus. |

3.   VAKARŲ BALKANŲ INTEGRACIJA IR SUSISIEKIMAS SU ŠIUO REGIONU

| | | |
| --- | --- | --- |
| | 3.1. | COSAC palankiai vertina Vakarų Balkanų europinę perspektyvą, kuria daug dėmesio skiriama susisiekimui su šiuo regionu ir pastangoms gerinti šio regiono ryšius su ES bendrąja rinka, nes tai vienas pagrindinių ES Tarybai pirmininkaujančios Bulgarijos strateginių prioritetų. |

| | | |
| --- | --- | --- |
| | 3.2. | COSAC mano, kad 2018 m. vasario 6 d. Komisijos komunikatas „Įtikinama plėtros perspektyva ir didesnis ES įsipareigojimas Vakarų Balkanų šalims“ yra investicija į stabilią, stiprią ir vieningą Europą, grindžiamą bendromis vertybėmis ir visapusiška pagarba Europos žmogaus teisių ir pagrindinių laisvių apsaugos konvencijai. |

| | | |
| --- | --- | --- |
| | 3.3. | COSAC teigiamai vertina 2018 m. balandžio 17 d. ataskaitas dėl Vakarų Balkanų partnerių ir Turkijos, taip pat šių ataskaitų išvadas ir jose pateiktas rekomendacijas. COSAC pabrėžia, kad svarbu remti šio regiono partnerius ir padėti jiems vykdyti būtinas reformas. |

| | | |
| --- | --- | --- |
| | 3.4. | COSAC pabrėžia, kad pažanga siekiant narystės Europos Sąjungoje grindžiama pagarba ES vertybėms ir nuopelnais grindžiamais atskirais regiono partnerių veiklos rezultatais siekiant atitikti Kopenhagos kriterijus ir įvykdyti stabilizacijos ir asociacijos proceso sąlygas; pabrėžia, kad svarbu užtikrinti visapusišką suderinamumą su ES bendra užsienio ir saugumo politika. |

| | | |
| --- | --- | --- |
| | 3.5. | Pripažindama Vakarų Balkanų padarytą pažangą, COSAC pabrėžia, kad reikia dėti daugiau pastangų siekiant paspartinti vidaus reformų procesus ir pasiekti nepanaikinamų ir tvarių rezultatų, visų pirma teisinės valstybės, kovos su korupcija ir organizuotu nusikalstamumu, žmogaus teisių, saviraiškos laisvės ir žiniasklaidos nepriklausomumo srityse, nes tai padėtų sustiprinti demokratines institucijas ir viešojo administravimo reformą, ekonominę plėtrą, konkurencingumą ir gerus kaimyninius santykius, taip didinant regiono stabilumą ir užtikrinant gerovę jame. |

| | | |
| --- | --- | --- |
| | 3.6. | COSAC atkreipia dėmesį į tai, kad siekiant spręsti užsitęsusius dvišalius konfliktus, įskaitant pasienio konfliktus, regione reikia toliau nuolat dėti pastangas, siekiant užtikrinti, kad šie konfliktai neturėtų neigiamo poveikio stojimo procesui. COSAC pabrėžia, kad užsitęsusius konfliktus ir problemas reikėtų spręsti pagal tarptautinės teisės ir nustatytus principus, taip pat įgyvendinant teisiškai privalomus susitarimus. |

| | | |
| --- | --- | --- |
| | 3.7. | Atsižvelgdama į atitinkamas kovo 22 d. Tarybos išvadas, COSAC palankiai vertina tai, kad ES yra tvirtai įsipareigojusi palaikyti Vakarų Balkanų europinę perspektyvą, kuri buvo dar kartą patvirtinta 2018 m. gegužės 17 d. Sofijos deklaracijoje. ES šalių parlamentai 2018 m. vasario 15–17 d. Sofijoje įvykusioje tarpparlamentinėje konferencijoje dėl bendros užsienio ir saugumo politikos ir (arba) bendros saugumo ir gynybos politikos šiuo atžvilgiu išreiškė savo paramą. |

| | | |
| --- | --- | --- |
| | 3.8. | COSAC pritaria per Sofijoje įvykusį ES ir Vakarų Balkanų aukščiausiojo lygio susitikimą dėl geresnės ir veiksmingesnės infrastruktūros ir skaitmeninio ryšio, taip pat žmonių tarpusavio ryšių ir mokymosi galimybių nustatytiems tikslams ir įpareigojimams bei pasiektiems rezultatams, taip pat įtemptai šio susitikimo darbotvarkei, nes taip europinė šio regiono perspektyva tampa konkretesnė, o šio regiono ir ES žmonėms ir įmonėms daromas tiesioginis poveikis ir jie gauna daug naudos. Patvirtintos Sofijos prioritetų darbotvarkės įgyvendinimui kitos Tarybai pirmininkausiančios valstybės narės taip pat turėtų skirti daugiausia dėmesio. |

| | | |
| --- | --- | --- |
| | 3.9. | COSAC pabrėžia, kad dėl radikalizacijos, terorizmo ir smurtinio ekstremizmo keliamos grėsmės ES ir Vakarų Balkanų partneriai turi stiprinti tarpusavio bendradarbiavimą ir daugiau keistis informacija ir geriausios patirties pavyzdžiais srityse, kuriose formuojamos bendros vertybės, užkertamas kelias radikalizacijai ir kovojama su teroristine veikla. COSAC taip pat pabrėžia, kad migracijos, prieglobsčio ir sienų valdymo, kovos su neteisėtos migracijos srautais ir prekyba žmonėmis srityse reikia imtis bendrų veiksmų. |

| | | |
| --- | --- | --- |
| | 3.10. | COSAC pažymi, kad vykdant parlamentinę pasirengimo narystei ir derybų proceso kontrolę šalims suteikiama daugiau demokratinio teisėtumo, o procesui – daugiau skaidrumo, be to, gerinama strateginė komunikacija su visuomene visais ES klausimais. Atsižvelgdama į tai, COSAC reiškia bendrą paramą Vakarų Balkanų valstybių parlamentams, kad šie aktyviau dalyvautų dabartinėje ir būsimoje COSAC veikloje. |

4.   SANGLAUDOS POLITIKA PO 2020 M.

| | | |
| --- | --- | --- |
| | 4.1. | COSAC atkreipia dėmesį į 2018 m. gegužės 2 d. Europos Komisijos pasiūlymą „Šiuolaikiškas biudžetas Sąjungai, kuri apsaugo, suteikia galių ir gina“, t. y. 2021–2027 m. daugiametę finansinę programą (DFP). Pripažindama, kad šis pasiūlymas yra geras pagrindas pradėti derybas, COSAC mano, jog svarbu, kad 2021–2027 m. DFP būtų siejama su visapusiška ilgalaike politikos strategija, kuria siekiama užtikrinti Europos Sąjungos plėtrą, taip pat Europos ir nacionaliniu lygmenimis atgaivinti viešąsias investicijas. Svarbu atsižvelgti į skirtingas valstybių narių pozicijas dėl biudžeto sistemos. |

| | | |
| --- | --- | --- |
| | 4.2. | COSAC pritaria, kad sanglaudos politiką reikia toliau vykdyti po 2020 m. ir įsipareigoti užtikrinti tinkamą finansavimą, kad būtų galima užbaigti įgyvendinti šios politikos tikslus. Kadangi sanglaudos politika yra viena pagrindinių solidarumo priemonių, kuria skatinama valstybių narių ir jų regionų konvergencija, COSAC pabrėžia, kad taikant šios politikos priemones būtų pasiektas spartinamasis ir didinamasis investicijų poveikis ir išspręsta regioninių skirtumų problema. Be to, svarbu, kad sanglaudos politika būtų naudinga visiems regionams, o pagalba labiausiai neišsivysčiusiems regionams liktų pagrindinis šios politikos tikslas. |

| | | |
| --- | --- | --- |
| | 4.3. | COSAC pažymi, kad vykdant sanglaudos politiką po 2020 m. daugiausia dėmesio ir toliau turi būti skiriama gamybinėms investicijoms į augimą, užimtumą ir darnų teritorinį vystymąsi, kurios ir toliau dažniausiai būtų skiriamos kaip dotacijos. Finansuojant naujų uždavinių ir tikslų įgyvendinimą sanglaudos politika neturėtų nukentėti. |

| | | |
| --- | --- | --- |
| | 4.4. | COSAC pasisako už į rezultatus nukreiptą, veiksmingą ir efektyvią sanglaudos politiką 2021–2027 m. programavimo laikotarpiui, vietos ir regionų lygmenimis skaidriai vertindama konkretų projektų poveikį ir jų tvarumą atsižvelgdama į Europos pridėtinę vertę, o ne tik stebėdama išlaidas ir našumą. |

| | | |
| --- | --- | --- |
| | 4.5. | COSAC ragina šalinti pagrindinius sanglaudos politikos įgyvendinimo trūkumus, tokius kaip ilgos ir sudėtingos administracinės procedūros, nepakankamas lankstumas valdant projektus ir bendro finansavimo tvarka. |

ЕS makroregioninės strategijos

| | | |
| --- | --- | --- |
| | 4.6. | Atsižvelgdama į ES makroregionų vaidmenį siekiant darnaus vystymosi, saugumo ir gerovės, COSAC pabrėžia, kad ES makroregioninės strategijos yra svarbi bendradarbiavimo platforma, kurios įnašas yra neįkainojamas ir naujoviškas, todėl jos turėtų būti toliau kuriamos. |

| | | |
| --- | --- | --- |
| | 4.7. | COSAC pripažįsta, kad siekiant spręsti platesniam regionui būdingas bendras problemas reikia gerinti ES strategijos dėl Dunojaus regiono ir tarpvalstybinio bendradarbiavimo Juodosios jūros regione tarpusavio sąsajas. |

| | | |
| --- | --- | --- |
| | 4.8. | COSAC pabrėžia tarpusavio ryšių Europos Sąjungoje svarbą. Todėl COSAC pabrėžia, kad tvirtas įsipareigojimas šiuo tikslu sėkmingai ir laiku įgyvendinti bet kokius tarpvalstybinius projektus Europos Sąjungai ir jos piliečiams yra nepaprastai svarbus. Ypatingą dėmesį reikėtų skirti pastangoms kurti transporto infrastruktūrą ir plėtoti ES transporto tinklą; šiuo atžvilgiu makroregioninės strategijos yra geras pagrindas siekiant racionalizuoti daugiašales pastangas. |

5.   EUROPOS SOCIALINIŲ TEISIŲ RAMSTIS

| | | |
| --- | --- | --- |
| | 5.1. | COSAC pabrėžia, kad siekiant laikytis Sutartyje nustatytų socialinių tikslų ir užtikrinti, kad Europos Sąjungos piliečiai laikytų save susijusiais su Europos projektu ir įžvelgtų jo naudą, itin svarbu stiprinti ES socialinį aspektą. |

| | | |
| --- | --- | --- |
| | 5.2. | COSAC pritaria tam, kad tvirtas ir patikimas Europos socialinių teisių ramstis, kurio tikslas – skatinti ir tobulinti nustatytus socialinius standartus ir principus, yra bendra ES ir valstybių narių atsakomybė. Iniciatyvos, kuriomis siekiama įgyvendinti šio ramsčio tikslus, turėtų būti grindžiamos konkrečiomis priemonėmis, papildomomis teisėkūros priemonėmis, veiksmingais politikos formavimo mechanizmais ir finansinėmis priemonėmis, kurie priklausytų nuo kitų derybų dėl ES biudžeto. |

| | | |
| --- | --- | --- |
| | 5.3. | COSAC pabrėžia, kad, atsižvelgiant į visuomenės senėjimą ir gyventojų skaičiaus mažėjimą, globalizaciją, technikos pažangą ir visuomenės bei ekonomikos skaitmeninimą ir dėl to keičiamas darbo vietas ir užduotis, itin svarbu investuoti į žmogiškąjį kapitalą siekiant užtikrinti našumo augimą, aukštus socialinius standartus, tvirtą ekonomiką, kurioje būtų užtikrinama daug darbo vietų, ir tinkamas socialinės apsaugos sistemas. |

| | | |
| --- | --- | --- |
| | 5.4. | COSAC pabrėžia, kad svarbu suteikti piliečiams galimybę naudotis kokybiško ir įtraukaus švietimo ir mokymo paslaugomis ir mokytis visą gyvenimą, kad jie galėtų išlaikyti atitinkamus įgūdžius, kurių reikia norint pereinamuoju laikotarpiu visapusiškai dalyvauti visuomenės gyvenime ir darbo rinkoje, ir jų įgyti. |

| | | |
| --- | --- | --- |
| | 5.5. | COSAC pabrėžia, kad vienodos sąlygos ir galimybės, visų pirma kalbant apie moteris ir vyrus, turėtų būti gerinamos visose srityse, įskaitant dalyvavimą darbo rinkoje, įdarbinimo sąlygas, karjeros galimybes ir vienodą užmokestį už vienodos vertės darbą, taip pat priemones, kuriomis užtikrinama gera profesinio ir asmeninio gyvenimo pusiausvyra. |

| | | |
| --- | --- | --- |
| | 5.6. | COSAC pripažįsta itin svarbų socialiniam dialogui tenkantį vaidmenį ir pabrėžia, kad socialiniai partneriai turi aktyviai dalyvauti pagal nacionalines ir ES nuostatas kuriant ir įgyvendinant politiką, taip pat stebint, kaip ji vykdoma. |

| | | |
| --- | --- | --- |
| | 5.7. | COSAC atkreipia dėmesį į 29-ąją pusmečio ataskaitą, kurioje nurodyta, kad, pasak nacionalinių parlamentų ir (arba) rūmų, vienos tinkamiausių priemonių Europos socialinių teisių ramsčiui įgyvendinti ir stebėti, kaip laikomasi jo principų, yra sustiprintas Europos semestras, kuriuo atsižvelgiama į šio ramsčio principus, ir ES finansavimo priemonės, skirtos nacionalinio lygmens reformoms remti. |

---